De Besiedlung vo dem Gebiet geht bis in de Staazeit zruck. Des Praga Beckn woa scho während da gsaumtn Ur- und Friahgschicht ane vo de am dichtestn bsiedltn Laundschoftn vo Behmen. Bis ungefähr 50 v.Chr. hom do de kejtischn Boier gsiedld, daun fia iwa 500 Joa de germanischn Markomannen. De easchtn slawischn Gruppn san in da zwatn Höftn vom 6. Joahundat in des Gebiet kumma. Im 9. Joahundat is de Praga Burg und im 10. Joahundat de zwate Burg aufm Vyšehrad ois Sitz vo de Přemysliden aunglegt wuan. Im Schutz vo da Burg san aun da Moldau aa Aunsiedlungen vo jidischa und deitscha Kaufleit entstaundn.